Αγαπημένα μου παιδιά,

Γεια σας!

Σας γράφω ένα γραμματακι για να μοιραστώ μαζί σας κάποιες σκέψεις μου και να σας πω ακόμα πόσο πολύ μου λείπετε!

Όταν είπαμε «καλό μεσημέρι» εκείνη την Τρίτη, κάνεις μας δεν φανταζόταν ότι θα κάναμε τόσο καιρό να ξαναβρεθούμε… Σίγουρα, αν το γνωρίζαμε, θα λέγαμε πολλά περισσότερα!

Πρώτα πρώτα θα σας έλεγα πόσο πολύ σας αγαπώ, όλους μαζί και έναν έναν ξεχωριστά, γιατί όλοι είστε τέλειοι/ τέλειες, ακόμα και με τα ελαττώματα σας. Άλλωστε ποιος δεν έχει ελαττώματα; ( Εκτός βέβαια από την τέλεια, υπέροχη, πανέξυπνη και πανέμορφη δασκάλα σας! Χαχα!!!)

Το επόμενο που θέλω να σας πω είναι να κάνετε ΥΠΟΜΟΝΗ!!! Ξέρω ότι είναι δύσκολο, ειδικά για εσάς τα παιδιά, να είστε κλεισμένα όλη μέρα μέσα στα σπίτια. Σκεφτείτε όμως ότι για όλους μας είναι δύσκολο, ο καθένας έχει τους δικούς του λόγους. Πρέπει λοιπόν, σαν μεγάλα και υπεύθυνα παιδιά που ξέρω ότι είστε, να βοηθήσετε την οικογένειά σας να ξεπεράσει αυτή τη δύσκολη περίοδο. Συνεργαστείτε με τους γονείς σας, βοηθήστε να γίνουν οι ώρες που υποχρεωτικά θα περάσουμε στο σπίτι μια όμορφη ανάμνηση αργότερα.

Παίξτε μαζί τους, μιλήστε τους, ζωγραφίστε, απασχοληστε τα μικρότερα αδέρφια σας, εάν έχετε, και βρείτε τρόπους να περάσετε δημιουργικά την ώρα σας.

Διαβάστε τα βιβλία που έχουν μείνει ξεχασμένα στη βιβλιοθήκη σας, κάντε μια επανάληψη τα μαθήματα της Ιστορίας που έχουμε κάνει, λύστε κανένα πολλαπλασιασμό, ρίξτε μια ματιά στις εργασίες σας και προσπαθήστε να βρείτε τα λάθη που κάνατε και να δείτε γιατί τα κάνατε. Χρησιμοποιήστε δημιουργικά το διαδίκτυο.

Και το κυριότερο! **Μην γκρινιάζετε**!!! Σκεφτείτε ότι σαν σούπερ ήρωες προστατεύετε αυτή τη στιγμή τους αγαπημένους παππούδες και τις αγαπημένες γιαγιάδες όλου του κόσμου! Κάθε φορά που βαριέστε, νευριάζετε ή θυμώνετε, να σκέφτεστε ότι ένας υπερήρωας πάντα βρίσκει τρόπους να ξεπερνά τα αρνητικά συναισθήματα και δεν τα αφήνει να μπουν εμπόδιο στο έργο του!

Θέλω να σας πω πολλά ακόμα, αλλά φοβάμαι ότι αν δείτε πολύ μεγάλο κείμενο δεν θα το διαβάσετε! Γι’ αυτό θα αφήσω τα υπόλοιπα για μια άλλη φορά ή για όταν με το καλό ξανασυναντηθούμε!

Πολλά φιλάκια

Από τη δασκάλα σας

Αλίκη

**Υ.Γ. Ανοίξτε τον παρακάτω σύνδεσμο για να δείτε κάτι που σας είχα υποσχεθεί!**

[**https://el.padlet.com/alikimm3/ek7yegeo15ee**](https://el.padlet.com/alikimm3/ek7yegeo15ee)